L’Arxiu Municipal de Llíria s’amplia amb la creació del Fons Pau Alcocer
27 de març de 2019

L’Arxiu Municipal de Llíria ha ampliat el seu catàleg gràcies a la donació de l’historiador local Pau Alcocer, qui ha aportat un important conjunt documental, qualificada com a “excepcional” pel personal tècnic de l’entitat municipal.

El regidor de Cultura, Paco García, ha volgut agrair el gest de Pau Alcocer, ja que “l’Arxiu Municipal és l’organisme que s’encarrega de preservar la memòria de Llíria. Sense els testimonis documentals que conservem, no coneixeríem res sobre els nostres avantpassats”.

Per este motiu, l’edil convida a tota la ciutadania a consultar i fer donacions a l’entitat municipal: “És fonamental que entre tots els llirians i llirianes col·laborem en la construcció de la memòria del nostre poble, per tant convidem a la gent a que vinga a conèixer la tasca de l’Arxiu i la seua important funció documental”.

Esta donació és una nova mostra de la confiança dels experts que deixen la custòdia d’estos documents a l’arxiu local. Segons Pau Alcocer, “moltes vegades la gent no és conscient de la importància històrica d’aquests tipus de documentació. Per això, cal sensibilitzar-se i preservar tot este tipus de documentació, així com avisar i donar coneixença als organismes corresponents, donada la seua importància testimonial i documental”.

El Fons Pau Alcocer permetrà estudiar i conèixer amb major profunditat les pràctiques socials dels llirians i llirianes de la segona meitat del segle XIX, primera meitat del XX i com a aspecte destacat la gestió de la fàbrica d’alcohol dels germans Martíne, durant la Guerra Civil.

Es tracta d’un catàleg, que a partir d’ara serà de consulta pública i que està conformat per: una dot (1869), una escriptura de divisió patrimonial (1873), dues escriptures de compra – venda de finques rústiques (1879 i 1886), dues certificacions notarials (1886 i 1900), una llicència militar (1914) i aproximadament uns 300 documents de la fàbrica d’alcohol del germans Martínez del període 1937-1938 (Guerra Civil).